Μπάγερ Λεβερκούζεν

Η Μπάγερ 04 Λεβερκούζεν (, ) είναι γερμανική ποδοσφαιρική ομάδα που αγωνίζεται στην Μπούντεσλιγκα. Αποτελεί το ποδοσφαιρικό τμήμα του αθλητικού συλλόγου ΤΣΦ Μπάγερ Λεβερκούζεν (TSV Bayer 04 Leverkusen e.V.), ο οποίος διατηρεί επίσης τμήματα στίβου, γυμναστικής, καλαθοσφαίρισης, πετοσφαίρισης κ.ά.

Ο σύλλογος ιδρύθηκε το 1904 και ως έδρα χρησιμοποιεί τη ΜπάιΑρένα (πρώην «Ulrich-Haberland-Stadion») στην πόλη Λεβερκούζεν, χωρητικότητας 30.210 θεατών. Αποκλειστικά στην Ελλάδα χρησιμοποιείται το παρατσούκλι «Ασπιρίνες» από το γνωστότερο προϊόν της ιδιοκτήτριας εταιρείας, ενώ στη Γερμανία η ομάδα έχει το προσωνύμιο «Werksel», δηλαδή «ομάδα του εργοστασίου». Έχει χρώματα το κόκκινο και το μαύρο. Η Μπάγερ Λεβερκούζεν θεωρείται ένα οικογενειακό σωματείο με ιδιαίτερα φιλικούς φιλάθλους.

 Ιστορία 
 Ίδρυση – Πρώτα χρόνια 
Στις 27 Νοεμβρίου 1903 οι εργαζόμενοι στη χημική βιομηχανία Friedrich Bayer und Co. ζήτησαν από την εταιρία να τους υποστηρίξει στην δημιουργία ενός αθλητικού συλλόγου. Την πρωτοβουλία είχε ο Wilhelm Hauschild, ο οποίος συνέταξε τη σχετική επιστολή, την οποία υπέγραψαν άλλοι 107 συνάδελφοί του. Η εταιρία συμφώνησε και την 1η Ιουλίου 1904 ιδρύθηκε η Turn- und Spielverein Bayer 04 Leverkusen.

Στις 31 Μαΐου 1907 δημιουργήθηκε το ποδοσφαιρικό τμήμα του συλλόγου. Την εποχή εκείνη υπήρχαν διαμάχες ανάμεσα στους αθλητές της γυμναστικής και τους αθλητές των άλλων αθλημάτων. Η διαμάχη αυτή οδήγησε τελικά στη διάσπαση του σωματείου. Στις 8 Ιουνίου 1928 οι ποδοσφαιριστές έφυγαν από το σύλλογο κι έφτιαξαν την Sportvereinigung (SV) Bayer 04 Leverkusen, στην οποία εντάχθηκαν επίσης τα τμήματα χάντμπολ, φίστμπολ, πυγμαχίας, και στίβου. Η νέα ομάδα διατήρησε τα αρχικά χρώματα του συλλόγου, το κόκκινο και το μαύρο. Οι αθλητές της γυμναστικής που παρέμειναν στον παλιό σύλλογο, τον "TuS Bayer 04 Leverkusen", καθιέρωσαν το κίτρινο και το μπλε.

Την περίοδο του μεσοπολέμου η Μπάγερ αγωνιζόταν στην τρίτη και στην τέταρτη ποδοσφαιρική κατηγορία. Μόλις το 1936 προήχθη στη δεύτερη και ήταν η χρονιά που καθιέρωσε ως έμβλημα τον κόκκινο σταυρό της εταιρίας "Μπάγερ".

Σε ανώτερη κατηγορία, την Oberliga West, ανέβηκε για πρώτη φορά το 1951. Το 1956 υποβιβάστηκε και ανέβηκε ξανά το 1962. Την επόμενη περίοδο ιδρύθηκε η Μπούντεσλιγκα. Ο σύλλογος δεν εντάχθηκε σε αυτή αλλά στη Regionalliga West, όπου αγωνίστηκε με επιτυχία τα επόμενα χρόνια.

 Στην Μπούντεσλιγκα 
Το 1968 κέρδισε τον τίτλο στον όμιλό της στη Regionalliga West, αλλά στους αγώνες ανόδου βγήκε δεύτερη χάνοντας την άνοδο στην Α΄ κατηγορία. Το 1973 υποβιβάστηκε στη Γ΄ κατηγορία, κατάφερε όμως πολύ σύντομα, το 1975 να ανέλθει στη νεοϊδρυθείσα 2. Μπούντεσλιγκα. Τέσσερα χρόνια αργότερα, το 1979–80, η ομάδα κέρδισε για πρώτη φορά την άνοδό της στην Μπούντεσλιγκα, όπου έκτοτε αγωνίζεται αδιάλειπτα.

Τη δεκαετία του ’80 ο σύλλογος εδραιώθηκε στην κατηγορία. Είχε καλά πλασαρίσματα χωρίς να κινδυνεύει, αλλά και χωρίς να διεκδικεί κορυφαίες θέσεις. Το 1984, έπειτα σχεδόν από μισό αιώνα, τα δύο κομμάτια του αρχικού σωματείου, η ποδοσφαιρική SV και η αθλητική TuS, ξαναενώθηκαν υπό την επωνυμία TSV Bayer 04 Leverkusen e.V.. Χρώματα του νέου σωματείου ορίστηκαν το κόκκινο και το λευκό, αλλά η ποδοσφαιρική ομάδα διατήρησε τις καθιερωμένες κοκκινόμαυρες εμφανίσεις.

Το 1988 η Μπάγερ κατέκτησε τον πρώτο σημαντικό της τίτλο, το Κύπελλο ΟΥΕΦΑ 1987–88 νικώντας σε έναν δραματικό τελικό την Εσπανιόλ Βαρκελώνης. Αφού ηττήθηκε με 0–3 στη Βαρκελώνη, ισοφάρισε το συνολικό σκορ νικώντας με 3–0 στο Λεβερκούζεν και κέρδισε το κύπελλο στα πέναλτι με 3–2. 

Το ίδιο έτος ανέλαβε ως γενικός μάνατζερ του συλλόγου ο Ράινερ Κάλμουντ, υπό την ηγεσία του οποίου ο σύλλογος γνώρισε την καταξίωση στη Γερμανία και στην Ευρώπη. Το 1990 ο Κάλμουντ έφερε στην Μπάγερ τους Ανατολικογερμανούς άσσους Ουλφ Κίρστεν, Αντρέας Τομ και Γενς Μέλτσιγκ. Λίγα χρόνια αργότερα στην ομάδα ήρθαν οι Βραζιλιάνοι, Ζορζίνιο και Πάουλο Σέρτζιο, ο Τσέχος, Πάβελ Χάπαλ και οι Γερμανοί έμπειροι διεθνείς Μπερντ Σούστερ και Ρούντι Φέλερ. Η πληθώρα αστέρων έφερε επιτυχίες στην ομάδα και περισσότερο κόσμο στο γήπεδο.

Το 1993 κέρδισε το Κύπελλο Γερμανίας νικώντας 1–0 τη Χέρτα Βερολίνου. Το 1996 παρά λίγο να υποβιβαστεί αλλά σώθηκε χάρις στη βοήθεια παικτών, όπως οι Λούσιο, Έμερσον, Μπάλακ και ο Ζε Ρομπέρτο.

Από το 1997 κι έπειτα πρωταγωνιστεί στο πρωτάθλημα σχεδόν κάθε σεζόν, διεκδικώντας ακόμα και τον τίτλο. Δύο φορές, το 2000 και το 2002 έχασε το πρωτάθλημα την τελευταία αγωνιστική. Ειδικά το 2002 όπου διεκδίκησε με αξιώσεις δύο εγχώριους τίτλους και έναν ευρωπαϊκό, είχε τριπλή αποτυχία, αφού εκτός από το πρωτάθλημα έχασε τον τελικό του Κυπέλλου από τη ΦΚ Σάλκε 04 (2–4) και τον τελικό του Τσάμπιονς Λιγκ από τη Ρεάλ Μαδρίτης (1–2).

Παρά τις ατυχίες υπήρξε η πρώτη ομάδα που έφτασε μέχρι τον τελικό του Τσάμπιονς Λιγκ χωρίς να είναι πρωταθλήτρια της χώρας της. Μάλιστα είχε δώσει προκριματικό αγώνα για να μπει στους ομίλους της διοργάνωσης.

Ακολούθησε μια μέτρια χρονιά, στην οποία κινδύνεψε με υποβιβασμό, ως την πρόσληψη του Κλάους Άουγκενταλερ (Klaus Augenthaler), που οδήγησε την ομάδα ξανά στους ομίλους του Τσάμπιονς Λιγκ το 2004 και στο Κύπελλο ΟΥΕΦΑ το 2005.

Από το 2007 έως το 2009 αγωνίστηκε στην ομάδα ο διεθνής Έλληνας επιθετικός Φάνης Γκέκας, πρώτος σκόρερ της Μπούντεσλιγκα της σεζόν 2006–07.

 Πρόσφατη ιστορία 
Την σεζόν 2008–09 με προπονητή τον Μπρούνο Λαμπαντία η Λεβερκούζεν έκανε καλό ξεκίνημα στην κούρσα του πρωταθλήματος αλλά δεν κατάφερε να κερδίσει κανένα από τα ντέρμπι με τις μεγάλες ομάδες και τελικά τερμάτισε 9η στο πρωτάθλημα. Στο κύπελλο είχε πολύ καλύτερη πορεία και έφτασε μέχρι τον τελικό στο Βερολίνο τον Μάιο του 2009 όπου ηττήθηκε από την Βέρντερ Βρέμης με 1–0. Την επόμενη χρονιά με τον Γιούπ Χάινκες στο τιμόνι της ομάδας, έφτασε να τερματίσει στην 2η θέση του πρωταθλήματος για το 2011 και να κερδίσει την έξοδο στο Τσάμπιονς Λιγκ της επόμενης περιόδου αλλά ο Χάινκες δεν ανανέωσε το συμβόλαιό του και προτίμησε να αναλάβει την Μπάγερν Μονάχου για το 2012. Το 2013 και το 2016 η Λεβερκούζεν τερμάτισε τρίτη στο πρωτάθλημα και συμμετείχε στους ομίλους του Τσάμπιονς Λιγκ το 2014 και 2017 φτάνοντας και στις δύο περιπτώσεις μέχρι την φάση των 16, όπου και αποκλείστηκε. Το 2020 έφτασε στον τελικό του κυπέλλου Γερμανίας όπου έχασε από την Μπάγερν Μονάχου με 4–2.

Το 2022 με την ομάδα στην ζώνη του υποβιβασμού αναλαμβάνει τις τύχες της ο Τσάμπι Αλόνσο, παλιός παίκτης της Ρεάλ Μαδρίτης και της Μπάγερν Μονάχου και καταφέρνει με μια σειρά καλών αποτελεσμάτων να την φέρει στην 6η θέση του πρωταθλήματος και στα ημιτελικά του Γιουρόπα Λιγκ όπου αποκλείστηκε από την Ρόμα. Την χρονιά 2023–24 ξεκινά ένα αήττητο σερί 40 αγὠνων σε όλες τις διοργανώσεις που συμμετέχει (Μπουντεσλίγκα, κύπελλο Γερμανίας και Γιουρόπα Λιγκ) και στις 14/4/24 κατακτά το πρώτο πρωτάθλημα της ιστορίας της μετά την νίκη με 5–0 επί της Βέρντερ Βρέμης, 5 αγωνιστικές πριν το τέλος της σεζόν και με διαφορά 16 βαθμών από τις Μπάγερν Μονάχου και Στουτγκάρδη που ακολουθούν στην 2η θέση ισόβαθμες. Ο Τσάμπι Αλόνσο δήλωσε μάλιστα ότι θα παραμείνει στον σύλλογο και για την σεζόν 2024–25.

 Τίτλοι - Διακρίσεις 
 Πρωτάθλημα Γερμανίας (1): 2024 
 Κύπελλο Γερμανίας (2): 1993, 2024
 Κύπελλο ΟΥΕΦΑ (1): 1988
 Σούπερ Καπ Γερμανίας (1): 2024
 2η θέση Μπούντεσλιγκα: 1997, 1999, 2000, 2002, 2011, 2025
 Φιναλίστ Κυπέλλου Γερμανίας: 2002, 2009, 2020
 Φιναλίστ Τσάμπιονς Λιγκ: 2002
 Φιναλίστ Γιουρόπα Λιγκ: 2024

 Ενδεκάδα του αιώνα 
Το 2004 η Μπάγερ Λεβερκούζεν συμπλήρωσε έναν αιώνα ζωής και διοργάνωσε διαδικτυακή ψηφοφορία για την επιλογή της καλύτερης ενδεκάδας όλων των εποχών μεταξύ 51 υποψηφίων ποδοσφαιριστών. Συμμετείχαν πάνω από 4.000 οπαδοί του συλλόγου. Στις 21 Μαΐου 2004 ο σύλλογος ανακοίνωσε τα αποτελέσματα, σύμφωνα με τα οποία την ιδανική ενδεκάδα της Μπάγερ Λεβερκούζεν αποτελούν έξι Γερμανοί και πέντε Βραζιλιάνοι ποδοσφαιριστές:
 Τερματοφύλακας:  Ριούντιγκερ Φόλμπορν
 Αμυντικοί:  Ζορζίνιο,  Γενς Νοβότνι,  Λούσιο,  Χουάν.
 Μέσοι:  Μπέρντ Σνάιντερ,  Μίχαελ Μπάλακ,  Έμερσον,  Ζε Ρομπέρτο.
 Επιθετικοί:  Ουλφ Κίρστεν,  Ρούντι Φέλερ.

 Παραπομπές 

 Εξωτερικοί σύνδεσμοι 




Κατηγορία:Ιδρύσεις αθλητικών συλλόγων το 1904
Κατηγορία:Ιδρύσεις ποδοσφαιρικών ομάδων το 1904